REGOLAMENT TAL-KUMMISSJONI (KE) Nru 1150/2009
tal-10 ta’ Novembru 2009
li jemenda r-Regolament (KE) Nru 1564/2005 dwar formoli standard għall-pubblikazzjoni ta’ avviżi fil-qafas ta’ proċeduri ta’ akkwist pubbliku skont id-Direttivi tal-Kunsill 89/665/KEE u 92/13/KEE
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 89/665/KEE tal-21 ta’ Diċembru 1989 dwar il-koordinazzjoni tal-liġijiet, ir-regolamenti u d-dispożizzjonijiet amministrattivi rigward l-applikazzjoni tal-proċeduri ta’ reviżjoni għall-għoti ta’ kuntratti ta’ provvista pubblika u xogħlijiet pubbliċi (1), u b’mod partikolari l-Artikolu 3a tagħha,
Wara li kkunsidrat id-Direttiva tal-Kunsill 92/13/KEE tal-25 ta’ Frar 1992 li tikkoordina l-liġijiet, ir-regolamenti u d-dispożizzjonijiet amministrattivi li jirrelataw għall-applikazzjoni tar-regoli Komunitarji dwar il-proċeduri ta’ akkwist ta’ entitajiet li joperaw fis-setturi tal-ilma, l-enerġija, it-trasport u t-telekomunikazzjoni (2), u b’mod partikolari l-Artikolu 3a tagħha,
Wara li kkunsidrat id-Direttiva 2004/17/KE tal-Parlament Ewropew u tal-Kunsill tal-31 ta’ Marzu 2004 li tikkoordina l-proċeduri ta’ akkwisti ta’ entitajiet li joperaw fis-setturi tas-servizzi tal-ilma, l-enerġija, it-trasport u postali (3), u b’mod partikolari l-Artikolu 44(1) tagħha,
Wara li kkunsidrat id-Direttiva 2004/18/KE tal-Parlament Ewropew u tal-Kunsill tal-31 ta’ Marzu 2004 fuq koordinazzjoni ta’ proċeduri għall-għoti ta’ kuntratti għal xogħlijiet pubbliċi, kuntratti għal provvisti pubbliċi u kuntratti għal servizzi pubbliċi (4), u b’mod partikolari l-Artikolu 36(1) tagħha,
Wara li kkonsultat il-Kumitat Konsultattiv għall-Kuntratti Pubbliċi,
Billi:
(1)
Id-Direttivi 89/665/KEE u 92/13/KEE kif emendati bid-Direttiva 2007/66/KE tal-Parlament Ewropew u tal-Kunsill (5), jippermettu lill-Istati Membri jipprovdu għal tnaqqis fil-limitu taż-żmien biex japplikaw l-ineffettività ta’ kuntratt pubbliku fejn l-entità jew l-awtorità kontraenti tkun ippubblikat avviż ta’ għoti ta’ kuntratt skont id-Direttiva 2004/17/KE jew id-Direttiva 2004/18/KE, rispettivament, mingħajr pubblikazzjoni minn qabel ta’ avviż ta’ kuntratt, sakemm l-avviż ta’ għoti ta’ kuntratt jinkludi ġustifikazzjoni tad-deċiżjoni biex jingħata l-kuntratt mingħajr pubblikazzjoni minn qabel ta’ avviż ta’ kuntratt f’Il-Ġurnal Uffiċjali tal-Unjoni Ewropea.
(2)
Il-formoli standard għall-avviżi tal-għoti ta’ kuntratt qegħdin stipulati fl-Annessi III u VI tar-Regolament tal-Kummissjoni (KE) Nru 1564/2005 tas-7 ta’ Settembru 2005 li jistabbilixxi formoli standard għall-pubblikazzjoni ta’ avviżi fil-qafas ta’ proċeduri ta’ xiri pubbliku b’konformità mad-Direttivi 2004/17/KE u 2004/18/KE tal-Parlament Ewropew u tal-Kunsill (6). Sabiex tkun żgurata l-effettività totali tad-Direttivi 89/665/KEE u 91/13/KEE kif emendat bid-Direttiva 2007/66/KE, il-formoli standard ta’ dawk l-avviżi għandhom ikunu adattati sabiex l-entitajiet u l-awtoritajiet kontraenti jkunu jistgħu jinkludu l-ġustifikazzjoni msemmija fl-Artikolu 2f tad-Direttivi 89/665/KEE u 92/13/KEE f’dawk l-avviżi.
(3)
Id-Direttivi 89/665/KEE u 92/13/KEE jipprovdu għal avviż għal trasparenza ex ante volontarja biex tkun użata sabiex tkun żgurata t-trasparenza prikuntrattwali fuq bażi volontarja. Huwa meħtieġ li tiġi stabbilita formola standard għal dak l-avviż.
(4)
Ir-Regolament (KE) Nru 1564/2005 għandu għalhekk jiġi emendat skont dan,
ADOTTAT DAN IR-REGOLAMENT:
Artikolu 1
Ir-Regolament (KE) Nru 1564/2005 għandu jiġi emendat kif ġej:
(1)
It-titolu jinbidel b’dan li ġej:
“Ir-Regolament tal-Kummissjoni (KE) Nru 1564/2005 tas-7 ta’ Settembru 2005 li jistabbilixxi formoli standard għall-pubblikazzjoni ta’ avviżi fil-qasam ta’ proċeduri ta’ akkwist pubbliku”.
(2)
Wara l-ewwel ċitazzjoni, qed jiddaħħlu l-bażijiet legali li ġejjin:
“Wara li kkunsidrat id-Direttiva tal-Kunsill 89/665/KEE tal-21 ta’ Diċembru 1989 dwar il-koordinazzjoni tal-liġijiet, ir-regolamenti u d-dispożizzjonijiet amministrattivi rigward l-applikazzjoni tal-proċeduri ta’ reviżjoni għall-għoti ta’ kuntratti ta’ provvista pubblika u xogħlijiet pubbliċi (*), u b’mod partikolari l-Artikolu 3a tagħha,
Wara li kkunsidrat id-Direttiva tal-Kunsill 92/13/KEE tal-25 ta’ Frar 1992 li tikkoordina l-liġijiet, ir-regolamenti u d-dispożizzjonijiet amministrattivi li jirrelataw għall-applikazzjoni tar-regoli Komunitarji dwar il-proċeduri ta’ akkwist ta’ entitajiet li joperaw fis-setturi tal-ilma, l-enerġija, it-trasport u t-telekomunikazzjoni (**), u b’mod partikolari l-Artikolu 3a tagħha,
(*) ĠU L 395, 30.12.1989, p. 33." 						
(**) ĠU L 76, 23.3.1992, p. 14.”" 						
(3)
Qed jiddaħħal l-Artikolu 2a li ġej:
“Artikolu 2a
L-awtoritajiet u l-entitajiet kontraenti għandhom, mid-data tad-dħul fis-seħħ tal-miżuri nazzjonali rispettivi li jittrasponu d-Direttiva 2007/66/KE tal-Parlament Ewropew u tal-Kunsill (***) u mill-21 ta’ Diċembru 2009 l-iktar tard, jużaw, għall-pubblikazzjoni tal-avviż imsemmi fl-Artikolu 3a tad-Direttivi 89/665/KEE u 92/13/KEE f’Il-Ġurnal Uffiċjali tal-Unjoni Ewropea, il-formola standard stipulata fl-Anness XIV għal dan ir-Regolament.
(***) ĠU L 335, 20.12.2007, p. 31.”" 						
(4)
L-Anness III jitbiddel bit-test stipulat fl-Anness I għal dan ir-Regolament.
(5)
L-Anness VI jitbiddel bit-test stipulat fl-Anness II għal dan ir-Regolament.
(6)
It-test stipulat fl-Anness III għal dan ir-Regolament qed jiddaħħal bħala l-Anness XIV.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-10 ta’ Novembru 2009.